ଭୁବନେଶ୍ୱର, ଏପ୍ରିଲ ୨୧(ଲୋକାଲ ୱାୟାର): କରୋନା ରୋଗୀଙ୍କ ଚିକିତ୍ସା ବେଳେ ଯଦି କୌଣସି କରୋନା ଯୋଦ୍ଧା (ଡାକ୍ତର, ସ୍ୱାସ୍ଥ୍ୟ କର୍ମୀ କିମ୍ବା ସପେର୍ଟ ଷ୍ଟାଫ)ଙ୍କ ମୃତ୍ୟୁ ଘଟେ ତେବେ ସେମାନଙ୍କ ପରିବାରକୁ ୫୦ ଲକ୍ଷ ଟଙ୍କାର ସହାୟତା ମିଳିବ ବୋଲି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ମଙ୍ଗଳବାର ଘୋଷଣା କରିଛନ୍ତି ।
ମଧ୍ୟପ୍ରଦେଶରେ ଡାକ୍ତର ଓ ସ୍ୱାସ୍ଥ୍ୟ କର୍ମଚାରୀଙ୍କୁ ଲୋକଙ୍କ ଆକ୍ରମଣ ଏବଂ ଚେନ୍ନାଇରେ କରୋନା ରୋଗୀଙ୍କ ଚିକିତ୍ସା କରୁଥିବା ଡାକ୍ତରଙ୍କ ମୃତ୍ୟୁ ପରେ ତାଙ୍କ ଦାହ ସଂସ୍କାର ପାଇଁ ଲୋକମାନେ ଅନିଚ୍ଛା ଦେଖାଇଥିବା ଘଟଣା ସମଗ୍ର ଦେଶରେ ଉଦବେଗ ସୃଷ୍ଟି କରିଛି ।
ଯଦି କରୋନା ରୋଗୀଙ୍କ ଚିକିତ୍ସା କରୁଥିବା ବେଳେ କୌଣସି କରୋନା ଯୋଦ୍ଧା(ଉଭୟ ସରକାରୀ ଓ ବେସରକାରୀ)ଙ୍କ ମୃତ୍ୟୁ ହୁଏ ତେବେ ସରକାର ତାଙ୍କ ପରିବାରକୁ ସହାୟତା ଦେବେ ବୋଲି ସେ କହିଛନ୍ତି ।
ତାଙ୍କ ପରିବାରକୁ ୫୦ ଲକ୍ଷ ଟଙ୍କାର ସହାୟତା ସହ ସମ୍ପୂର୍ଣ୍ଣ ଭାବେ ପେନସନ ମିଳିବ । ଏଥିସହ ଅବସର ସମୟ ପର୍ଯ୍ୟନ୍ତ ସମ୍ପୂର୍ଣ୍ଣ ଦରମା ପରିବାରକୁ ଦିଆଯିବ ବୋଲି ମୁଖ୍ୟମନ୍ତ୍ରୀ କହିଛନ୍ତି ।
ପ୍ରାଣ ହରାଇଥିବା ଡାକ୍ତର ଓ ସ୍ୱାସ୍ଥ୍ୟକର୍ମୀଙ୍କୁ ସହିଦର ମାନ୍ୟତା ଦିଆଯିବା ସହ ରାଷ୍ଟ୍ରୀୟ ମର୍ଯ୍ୟାଦା ସହ ସେମାନଙ୍କୁ ଅନ୍ତିମ ବିଦାୟ ଦିଆଯିବ । ଏଭଳି ତ୍ୟାଗ ଅତୁଳନୀହ ହୋଇଥିବାରୁ ଜାତୀୟ ଦିବସରେ ସେମାନଙ୍କୁ ସମ୍ମାନିତ କରାଯିବ ।
ଅପରପକ୍ଷରେ କରୋନା ଯୋଦ୍ଧାମାନଙ୍କୁ ସେମାନଙ୍କ କାର୍ଯ୍ୟରେ କେହି ବାଧା ଦେଉଥିଲେ କିମ୍ବା ଆକ୍ରମଣ କଲେ ଏଥିପାଇଁ କଡ଼ା ଚେତାବନୀ ଦେଇଛନ୍ତି ମୁଖ୍ୟମନ୍ତ୍ରୀ ।
ଏଭଳି ଲୋକଙ୍କ ବିରୋଧରେ କଡ଼ା କାର୍ଯ୍ୟାନୁଷ୍ଠାନ ହେବ ଏବଂ ଆବଶ୍ୟକ ପଡ଼ିଲେ ଏନଏସଏ (ଜାତୀୟ ନିରାପତ୍ତା ଆଇନ) ଲାଗୁ ହେବ ବୋଲି ସେ କହିଛନ୍ତି ।
ବର୍ତ୍ତମାନର ବିପଦ ସମୟେରେ କରୋନା ଯୋଦ୍ଧା ଓ ସେମାନଙ୍କ ପରିବାର ପଛରେ ସମଗ୍ର ରାଜ୍ୟର ସାଢ଼େ ୪ କୋଟି ଲୋକ ଅଛନ୍ତି ବୋଲି ମୁଖ୍ୟମନ୍ତ୍ରୀ ଏକ ଭିଡିଓ ବାର୍ତ୍ତାରେ କହିଛନ୍ତି ।
